Rosa Lund (EL), 2024-05-08:
Tak for ordet.
Der er to ting, jeg gerne vil komme ind på på den korte tid, jeg har til at snakke om det her lovforslag.
Den første er økonomien i den rammeaftale om handicapområdet, som den socialdemokratiske minister netop har lavet med de blå partier.
Den anden er paradigmeskiftet i retning mod brug af magt og tvang over for mennesker med behov for hjælp og støtte, som ligger i det her lovforslag.
Først vil jeg sige om rammeaftalen, at jeg er klar over, at det jo ikke er den, vi behandler i dag, men jeg synes, det er værd at nævne, at de partier, der har valgt at stå bag den rammeaftale og kommer til at sidde med ved bordet i de kommende år, har skullet sige ja til at spise den skovsnegl, som det her lovforslag er.
I kan godt bilde jer selv ind, at sneglen er anderledes lækker nu, men det er vi mange der har gennemskuet, for den er stadig en slimet og lidt ulækker snegl.
Når jeg gerne vil ind på rammeaftalen i min tale, er det jo, fordi det er en spareøvelse.
Initiativer skal gå i minus, ellers har KL vetoret.
Så når vi i dag taler om magtanvendelse og lempeligere regler for det, er det i konteksten færre midler, altså ikke flere, men færre midler pr. borger med handicap.
Og når aftalepartierne decideret vælger ikke at investere i handicapområdet, vil der være råd til færre personaler og mindre tid til den enkelte.
Det er den kontekst, lovforslaget om magtanvendelse kommer til at blive implementeret i, og det bekymrer os i Enhedslisten helt vildt.
I dag har ordførere fra partier, der støtter op om rammeaftalen, om magtanvendelseslovforslaget sagt, at det er for at skabe mere tid til borgerne og tillid til de ansatte.
Jeg gad i virkeligheden godt tro på, at det er sådan, det bliver, men det gør jeg ikke.
Jeg tror ikke på, at det er sandt.
Det er ikke det, der kommer til at ske.
Alle med øjne i hovedet og kendskab til handicapområdet ved, at der er behov for investeringer.
Og jeg er helt enig i, at vi da ikke skal bruge pengene forkert, men eksperter, fagfolk og et hav af organisationer advarer imod rammeaftalen som en spareøvelse, der vil betyde mindre tid til den enkelte.
Den anden ting er paradigmeskiftet i forhold til magtanvendelse, som ligger meget tydeligt i det her lovforslag.
Selv om der er blevet ændret i lovforslaget fra det oprindelige udkast til det, vi står med nu, mener jeg stadig væk, og det mener vi også i Enhedslisten i lighed med rigtig mange organisationer, at der er tale om et paradigmeskifte her.
Det er ikke mere end 6 måneder siden, at alle Folketingets partier indgik en aftale om psykiatrien, hvori nedbringelsen af brug af tvang var et af de fire pejlemærker.
Det er for mig og os i Enhedslisten vitterlig en gåde, hvordan de samme partier nu kan blåstemple sådan et paradigmeskifte i forhold til magtanvendelse i forhold til nogle af de allermest sårbare grupper i vores samfund.
Det er rigtigt, at magtanvendelse kan være nødvendig, men lige netop derfor er hegnspæle og menneskesynet bag sådan et lovforslag fuldstændig essentielt, og der må vi antage, at regeringens ønskescenarie har været det oprindelige lovforslag, for ellers ville de vel ikke have skrevet det.
Så kom der kritiske høringssvar, drøftelser i Sammen om Handicap og de mest ekstreme dele blev så pillet ud.
Men retningen eller paradigmeskiftet består.
Der er skrevet fine ord i en kort indsat tekst i aftalen, ja, men lovteksten er stadig væk den samme, og det er lovteksten, vi førstebehandler i dag.
I Enhedslisten er vi ikke med på at lave lempelige regler for brug af magt, udvidede muligheder for fastholdelse eller begrænset registrering og indberetning af indgreb over for borgere med handicap på botilbud.
Derfor har vi taget initiativ til i et inddragende samarbejde med handicaporganisationer – og tak til dem for det – at stille ændringsforslag sammen med SF og Alternativet, som lader de få brugbare ting i lovforslaget stå og hælder resten af bordet.
Helt konstruktivt opfordrer vi ministeren til at tage alt andet end fem mindre dele af lovforslaget tilbage i ministeriet.
Der er behov for, at ministeren iværksætter en ny lovforberedende proces, hvor socialfaglige eksperter, borgere med handicap, anbragte og handicaporganisationer med flere inddrages med mulighed for at drøfte konsekvenserne.
Enhedslisten kan ikke støtte lovforslaget, som det ligger nu.